Vier vas vir Mariannhill-moordArgieffoto: Kent Williamson Vier mense is dié naweek in KwaZulu-Natal in hegtenis geneem vir die moord op vyf familielede verlede week Donderdag. Kapt. Nqobile Gwala, woordvoerder van die polisie, het gesê drie mans is Sondagoggend in die Nteke-omgewing naby Mariannhill vasgetrek terwyl ŉ vierde verdagte die middag in KwaNdengezi vasgetrek is. “Die verdagtes is almal tussen 21 en 30. Die vierde verdagte was in besit van ŉ onwettige vuurwapen asook ammunisie,” het Gwala gesê. Maroela Media het vroeër berig die vyf familielede is Donderdagaand in Mariannhill in Pinetown deur gewapende mans aangeval. Gwala het Vrydag gesê die aanvallers het omstreeks 23:00 toegeslaan en op die vyf familielede, tussen 19 en 34 jaar oud, losgebrand. “Vier van die mense is op die toneel dood. Die ander slagoffer is in die hospitaal dood,” het Gwala gesê. Die Mariannhill-polisie het dossiere vir vyf sake van moord oopgemaak waarna die ondersoek na die provinsie se trio-taakspan oorgeplaas is. Die motief vir die aanval word ondersoek. Dit is nie duidelik of dié voorval verband hou met die skietvoorval Dinsdagaand in Matimatolo, suidoos van Greytown, nie.